《喜迁莺 赋赵谷林三十六鸥亭》
清代·厉鹗

风蒲低暑。见白羽带波，翻翻还住。阑影摇人，簟文生梦，梦入藕花深处。

閒笑泛湖伯越，閒笑啼湘怀楚。晚凉外，动忘机一曲，悠然琴趣。

休去寻钓艇，重理旧盟，草合垂虹路。倚扇开襟，调冰脍玉，不问是谁宾主。

三十六梯明月，三十六陂秋雨。戏招手，认青天片雪，飞来诗句。

作者简介：厉鹗（1692-1752），字太鸿，又字雄飞，号樊榭、南湖花隐等，钱塘（今浙江杭州）人，清代文学家，浙西词派中坚人物。康熙五十九年举人，屡试进士不第。家贫，性孤峭。乾隆初举鸿博，报罢。性耽闻静，爱山水，尤工诗馀，擅南宋诸家之胜。著有《宋诗纪事》、《樊榭山房集》等。